ORDONANȚA TRIBUNALULUI FUNCȚIEI PUBLICE
(Camera întâi)
10 noiembrie 2009
Cauza F‑70/07
Luigi Marcuccio
împotriva
Comisiei Comunităților Europene
„Funcție publică — Funcționari — Acțiune în despăgubiri — Excepția acțiunii paralele — Inadmisibilitate vădită”
Obiectul: Acțiune formulată în temeiul articolelor 236 CE și 152 EA, prin care domnul Marcuccio solicită, printre altele, obligarea
Comisiei la repararea prejudiciului pe care l‑ar fi suferit din cauza refuzului acesteia de a‑i rambursa cheltuielile recuperabile
pe care pretinde că le‑a efectuat în cauza T‑176/04
Decizia: Respinge ca vădit inadmisibile primul, al doilea, al treilea și al șaselea capăt de cerere ale acțiunii. Fiecare parte suportă
propriile cheltuieli de judecată în ceea ce privește primul, al doilea, al treilea și al șaselea capăt de cerere ale acțiunii
reclamantului, inclusiv cheltuielile efectuate în cadrul procedurii T‑176/04 DEP.
Sumarul ordonanței
Procedură — Cheltuieli de judecată — Stabilire — Obiect
[art. 236 CE; Regulamentul de procedură al Tribunalului de Primă Instanță, art. 92 alin. (1); Statutul funcționarilor, art.
91]
Legiuitorul a instituit o procedură specială de stabilire a cheltuielilor de judecată atunci când părțile nu sunt de acord
asupra cuantumului și a naturii cheltuielilor recuperabile, ca urmare a unei hotărâri sau a unei ordonanțe prin care Tribunalul
de Primă Instanță a soluționat un litigiu și s‑a pronunțat asupra cheltuielilor de judecată. Pe de altă parte, această procedură
specială, prevăzută la articolul 92 alineatul (1) din Regulamentul de procedură al Tribunalului de Primă Instanță, având ca
obiect stabilirea cheltuielilor de judecată, exclude o revendicare a acelorași sume sau a unor sume cheltuite în același scop
în cadrul unei acțiuni având ca obiect răspunderea extracontractuală a Comunității. Astfel, nu este admisibilă o cerere introductivă
formulată de un reclamant în temeiul articolului 236 CE și al articolului 91 din statut, având, în realitate, același obiect
cu o cerere de stabilire a cheltuielilor de judecată.
(a se vedea punctele 16 și 17)
Trimitere la:
Tribunalul de Primă Instanță: 11 iulie 2007, Schneider Electric/Comisia, T‑351/03, Rep., p. II‑2237, punctul 297